b"\n_START_ARTICLE_\nFilakop\xc3\xad\n_START_SECTION_\nFases cronol\xc3\xb2giques\n_START_PARAGRAPH_\nL'an\xc3\xa0lisi estratigr\xc3\xa0fica del jaciment efectuada pels primers excavadors disting\xc3\xad a Filakop\xc3\xad una primera fase preurbana i quatre fases urbanes posteriors. La primera fase urbana, Filakop\xc3\xad I, sol assignar-se al per\xc3\xadode compr\xc3\xa9s entre 2300 i 2000\xc2\xa0ae. La constitu\xc3\xafen espais habitacionals rectangulars. Entre les tombes, predominaven les cistes, tot i que tamb\xc3\xa9 s'hi han trobat tombes excavades en roca. _NEWLINE_D'altra banda, la historiografia distingeix entre els diversos \xc3\xa0mbits de cultura cicl\xc3\xa0dica: l'anomenada \xc2\xabcultura Filakop\xc3\xad\xc2\xbb, que correspon al per\xc3\xadode cicl\xc3\xa0dic antic III i a la fase inicial del cicl\xc3\xa0dic mitj\xc3\xa0 I, si fa no fa entre els anys 2050-2000 i 1900-1850\xc2\xa0ae. En aquesta, les figuretes cicl\xc3\xa0diques escassegen progressivament i esdevenen sobretot petites figures esquem\xc3\xa0tiques que representen, en forma semblant a una creu, la figura humana sense trets facials ni articulacions. En canvi, la cer\xc3\xa0mica progress\xc3\xa0 notablement i se'n troben formes variades._NEWLINE_En la fase coneguda com a Filakop\xc3\xad II, que correspon al per\xc3\xadode cicl\xc3\xa0dic mitj\xc3\xa0 (2000-1600\xc2\xa0ae), ja era el principal assentament de l'illa de Melos. La ciutat tenia doble muralla: l'exterior, m\xc3\xa9s feble, estava feta de terra refor\xc3\xa7ada amb pedres, mentre que la interior la formaven terra i pedres petites a la part inferior i blocs ciclopis al damunt. Estaven separades per tres metres i en certs llocs s'unien amb murs transversals. Un sector tenia una porta secreta protegida per un mur._NEWLINE_Despr\xc3\xa9s d'una destrucci\xc3\xb3 provocada probablement per l'erupci\xc3\xb3 del volc\xc3\xa0 de Tera, naix la nova fase de la ciutat: Filakop\xc3\xad III, que inclou si fa no fa el per\xc3\xadode entre els anys 1600 i 1400\xc2\xa0ae. Li segueix una quarta fase, Filakop\xc3\xad IV, que correspon al per\xc3\xadode mic\xc3\xa8nic i inclou el per\xc3\xadode compr\xc3\xa9s entre 1400 i 1100\xc2\xa0ae.\n_START_SECTION_\nEl m\xc3\xa8garon\n_START_PARAGRAPH_\nL'anomenat m\xc3\xa8garon, que sembla que tenia una funci\xc3\xb3 semblant al dels palaus mic\xc3\xa8nics, es constru\xc3\xad sobre una primitiva mansi\xc3\xb3 on aparegu\xc3\xa9 un fragment d'una tauleta en lineal A datada al 1650\xc2\xa0ae. Una altra troballa destacada fou un motle de pedra per a una labris que devia estar en \xc3\xbas sobre el 1500\xc2\xa0ae.\n_START_SECTION_\nPr\xc3\xa0ctiques religioses\n_START_PARAGRAPH_\nDes de l'edat del bronze antiga, les troballes de figuretes cicl\xc3\xa0diques de bra\xc3\xa7os encreuats mostren que a Filakop\xc3\xad se seguien unes pr\xc3\xa0ctiques religioses semblants a les d'altres assentaments cicl\xc3\xa0dics. A partir del 1700\xc2\xa0ae s'aprecia una influ\xc3\xa8ncia procedent de Creta, com mostren les pintures al fresc._NEWLINE_M\xc3\xa9s tard, cap al 1400\xc2\xa0ae, se'n constru\xc3\xad el santuari. S'hi trobaren moltes restes de figuretes votives de terracota i altres ofrenes. Una de les estatuetes m\xc3\xa9s destacades \xc3\xa9s la denominada \xc2\xabdama de Filakop\xc3\xad\xc2\xbb, que pot datar-se sobre el 1350\xc2\xa0ae. Cap al 1120\xc2\xa0ae el santuari fou abandonat.\n_START_SECTION_\nHist\xc3\xb2ria de les excavacions\n_START_PARAGRAPH_\nExcav\xc3\xa0 Filakop\xc3\xad per primera volta al 1896\xe2\x80\x931899 l'Escola Brit\xc3\xa0nica d'Atenes, en qu\xc3\xa8 es trobava Duncan MacKenzie, i despr\xc3\xa9s al 1911, 1963 i 1974\xe2\x80\x931977, sota la direcci\xc3\xb3 de Colin Renfrew."